**Strukovna manifestacija: Storytelling – Umjetnost, zanat i legislativa filma**

*Trodnevni događaj posvećen unapređenju filmskog pripovijedanja*

Podgorica će od 20. do 22. decembra biti domaćin manifestacije pod nazivom *Storytelling – Umjetnost, zanat i legislativa filma*. Ovaj događaj ima za cilj unapređenje profesionalnih standarda u pričanju filmskih priča, ali i jačanje regionalne integracije crnogorske kinematografije.

Crna Gora, sa svojih 40 registrovanih filmskih produkcija, osam međunarodno povezanih filmskih festivala i dva strukovna udruženja, postavlja temelje za dalji razvoj filmske djetnosti. Ova manifestacija otvara prostor za analizu i diskusiju ključnih tema, uključujući održivost djelatnosti, prilagođavanje najboljim regionalnim praksama, te promociju novih generacija filmskih stvaralaca. Dodatno, cilj je podstaći mlade na istraživanje profesionalnih i obrazovnih mogućnosti, te unaprijediti sistemsku podršku filmskoj edukaciji i razvoju publike, kako je predviđeno javnim politikama. Dogadja se odvija u organizaciji Galileo production u saradnji sa JU Crnogorska kinoteka, pod pokroviteljstvom javnih konkursa Filmskog centra Crne Gore i Ministarstva kulture.

**Raznovrstan i edukativan program**

**Petak, 20. Decembar u 19:30h**

Manifestacija počinje u petak uveče *Storytelling masterclassom* pod nazivom *Dijalog sa rediteljem – Srdan Golubović*. Golubović, poznat kao jedan od najznačajnijih reditelja u regionu, nagradjivan na nizu svjetskih festivala, od Sundance do Berlinala, profesor je Filmske režije na Fakultetu dramskih umjetnosti u Beogradu. Njegov opus uključuje nagrađivane filmove kao što su *Klopka*, *Krugovi*, *Apsolutnih 100* i *Otac*. Fokus razgovora biće na ključnim temama kao što su: gdje pronalazimo inspiraciju za priče, balans između lokalnog i globalnog, te uticaj tehnologije na estetiku i žanrove. Ovaj razgovor vodiće njegov kolega sa FDU Cetinje - Nikola Vukčević.

**Subota, 21. Decembar**

Subotnji program započinje u 10:00 sesijom *Storytelling in Depth*, koju vodi scenaristkinja mr Ana Vujadinović Tomić, koja je diplomirala dramaturgiju na FDU Cetinje, sa masterom na FDU Beograd; scenaristkinja filma Iskra, crnogorskog kandidata za Oskara 2018. godine, i drugih filmova poput Planeta 7693 i Luča, ko-scenaristkinja filma *Obraz*. Sarađivala je na pozorišnim produkcijama, uključujući CNP, Atelje 212 i Zetski dom, te brojnim televizijskim i marketinškim projektima. Ana spaja iskustvo u scenaristici, pozorištu i marketingu s ciljem unapređenja filmske i dramaturške scene regiona, a u sesiji će razmatrati elemente priče, pravila scenaristike i mogućnosti učenja ovog zanata.

U 12:00 slijedi prezentacija *Montenegro Cash Rebate 25%*, koja se bavi povraćajem dijela sredstava utrošenih u Crnoj Gori za kinematografske projekte. Predstavnici Filmskog centra Crne Gore i lokalnih produkcija, koje su već koristile ovaj benefit, osvrnuće se na prednosti ovog programa za jačanje domaće filmske scene kroz medjunarodne projekte.

U 13:30, profesor Nikola Vukčević vodi predavanje *Storytelling paradigma: Herojev put*. Kroz analizu ključnih tekstova poput *Aristotelove poetike*, *Freytagove Tehnike drame*, te *Heroja s hiljadu lica* Josepha Campbella, Vukčević će osvetliti univerzalne principe pripovijedanja. Predavanje uključuje primjere iz savremenog filma i drame, a namijenjeno je mladim piscima, rediteljima, studentima FDU, te široj publici. Vukčević je ovo predavanje sa uspjehom držao u Parizu, Dubrovniku, Istanbulu, Portugaliji i Kini, te svojim iskustvom doprinosi jedinstvenom kvalitetu ove sesije.

**Nedjelja, 22. Decembar**

Nedjeljni program počinje u 10:00 predavanjem *First Aid to Director – Produkcijski tim kao most između sektora*. Predavačica Nevena Savić, dugogodišnja producentinja iz Beograda, sa bogatim iskustvom u regionalnim i međunarodnim produkcijama, predstaviće praktične savjete za pozicije poput vođe snimanja, asistenta režije, pomoćnika reditelja i skriptera. Ove pozicije su izuzetno tražene, ali često zanemarene u formalnom obrazovanju – i predavanje ima za cilj da pruži bliži uvid u trendove ovih pozicija.

U 12:00 panel *Angažovani video i kreativne industrije filma* okuplja stručnjake koji istražuju ulogu filmskog jezika u advertajzingu, te povratnog principa na filmu. Panelisti su:

* **Aleksandar Radunović**, scenarista i docent dramaturgije na FDU Cetinje, poznat po radu na brojnim reklamnim projektima, te igranom filmu.
* **Sandra Vujović**, diplomirana scenaristkinja, kreativna direktorica i copywriterka s iskustvom rada na više od 70 brendova na međunarodnom, regionalnom i domaćem nivou.
* **Gojko Berkuljan**, reditelj i scenarista nekoliko igranih filmova i brojnih reklamnih kampanja.
* **Nikola Radonjić**, vlasnik advertising agencije i kreator brojnih kampanja koje su pomjerile granice crnogorskog advertajzinga.

Manifestacija se završava u 14:30 panelom *Rodna ravnopravnost u Crnoj Gori*. Razgovor će analizirati ulogu žena u crnogorskoj kinematografiji, uključujući izazove s kojima se susreću; panel će se baviti pitanjima o rodnoj neravnopravnosti na filmu, istražujući da li je filmska djelatnost još uvijek shvaćena kao "muški posao" (prema statistici iz Nacionalnog programa razvoja kinematografije, u poslednjih deset godina snimljena su samo dva cjelovečernja igrana filma potpisana od strane rediteljki), koji su ključni problemi i izazovi, te kako društvo i kreativna zajednica doživljavaju ove prepreke. Takođe, diskutovaće o uspehu žena u filmskoj industriji, kako na domaćem tako i na međunarodnom nivou, te o percepciji #MeToo pokreta na Balkanu i u Crnoj Gori. Panelisti su:

* **Dubravka Drakić,** glumica i profesor FDU Cetinje,
* **Aleksandra Božović**, direktorica Filmskog centra Crne Gore,
* **Marija Perović**, jedna od vodećih crnogorskih rediteljki i professor FDU Cetinje;
* **Gana Čomagić**, producentkinja i rediteljka koja aktivno radi na osnaživanju žena u filmskoj djelatnosti.

**Platforma za budućnost crnogorskog filma**

Manifestacija *Storytelling – Umjetnost, zanat i legislativa filma* predstavlja platformu za razmjenu znanja i iskustava, te promociju filmske umjetnosti. Tokom tri dana, masterclassovi, paneli i predavanja omogućavaju stručnjacima, studentima i publici dublji uvid u umjetnost i zanat filmskog pripovijedanja. *Dobro došli!*